काठमाडौ । मुलुकको वामपन्थी आन्दोलनका धरोहर राजनीतिज्ञ कमलराज रेग्मी र जागृतप्रसाद भेटवालको एक दिनको फरकमा निधन भएको छ । रेग्मीको बिहीबार ९१ वर्षको उमेरमा निधन भयो भने भेटवालको बुधबार ।
नेपालको कम्यूनिष्ट आन्दोलनका पुराना नेतामध्येका रेग्मी २०१५ सालको संसदीय निर्वाचनमा विजयी केवल चार कम्यूनिष्ट सांसदमध्ये एक हुनुहुन्थ्यो । त्यतिबेला उहाँ आफ्नै थलो पाल्पाबाट निर्वाचित हुनुभएको थियो ।
२००४ सालमै जयतु संस्कृतम आन्दोलनबाट राजनीतिक जीवनको थालनी गर्नुभएका रेग्मीले पछिगएर भने आफूलाई पञ्चायती ब्यवस्थाको हितमा समर्पित गर्नुभएको थियो ।
२०१७ सालमा राजा महेन्द्रको कू लगत्तै पक्राउ परेर पाँच वर्ष जेल जीवन बिताउनुभएका रेग्मी त्यसपछि २०२४ सालमा पञ्चायत प्रवेश गर्नुभएको थियो । पञ्चायत प्रवेशसँगै राष्ट्रिय पञ्चायतको सदस्य हुनुभएका उहाँ गाउँफर्क राष्ट्रिय अभियानको अध्यक्षदेखि पञ्चायत निकाय तथा जाँचबुझ समितिका सदस्यसम्म हुनुभएको थियो ।
त्यस्तै वामपन्थी आन्दोलनका अर्का सशक्त योद्धा नेता जागृतप्रसाद भेटवालको निधन भएको छ । लामो समयदेखि क्यान्सर रोगसंग संघर्ष गर्दै आउनुभएका नेता भेटवालको वीर अस्पतालमा बुधबार दिउसो निधन भएको थियो ।
२०४३ को राष्ट्रिय पंचायत निर्वाचनमा चितवनबाट जनपक्षीय उम्मेदवारका रुपमा अत्याधिक मतका साथ निर्वाचित भएपछि राष्ट्रिय पञ्चायतमा खेलेको भूमिकाले उहाँलाई राष्ट्रिय राजनीतिमा चर्चित बनाएको थियो । पदमरत्न तुलाधर काठमाडौं, द्रोणाचार्य क्षेत्री –झापा), नोबेल केमी राई (इलाम), सोमनाथ अधिकारी प्यासी र भेटवाल लगागत जनपक्षीय समूहले राष्ट्रिय पञ्चायतभित्रै बसेर पञ्चायत विरुद्ध संघर्ष गर्ने गरेका थिए ।
२०४३ को राष्ट्रिय पञ्चायतका अलावा २०४८ र ०५१ को प्रतिनधि सभामा समेत भेटवालले चितवनबाटै विजय हाँसिल गर्नुभएको थियो । तर ०५६ को निर्वाचनमा पराजित भएपछि उहाँ राजनीतिबाट किनारामा पारिनुभयो ।
०६४ को संविधान सभा निर्वाचनमा चितवन–१ बाट उम्मेदवारीका दावेदार भएपनि टिकट नपाउनुभएका उहाँलाई त्यसको केही समयपछि क्यान्सरले समात्यो । त्यसपछि उहाँ राजनीतिमा निस्क्रिय हुनुभयो ।
काभ्रेपलाञ्चोक जिल्लामा जन्मिएर पूर्वी चितवनलाई कर्मथलो बनाउनुभएका भेटवाल तत्कालीन अवस्थामा जमीनदारको थिचोमिचो, कुशासन र पञ्चायतविरुद्ध विसं २०२८ को झापा विद्रोहपछि राजनीतिक आन्दोलनमा होमिनुभएको थियो ।